"Il-prostituzzjoni tista' twassal għas-suwiċidju" Dr Mark Xuereb isostni li l-prostituzzjoni hija pjaga soċjali kbira u li rridu nużaw kull mezz biex ngħinu lil dawn in-nies Minn Carmen Cachia Ir-realtà ħarxa tal-prostituzzjoni hija li l-vittmi jsofru minn ħsara fiżika, mentali u emozzjonali. Hekk sostniet il-Malta Women's Lobby u kkonfermat ma' dan is-sit mill-psikjatra u Kap tal-Crisis Resolution Malta, Dr Mark Xuereb. Huwa jaqsam l-esperjenza tiegħu, kif ukoll it-tagħrif professjonali dwar kemm, fil-verità, dawn il-persuni jsofru fil-ħajja li jgħixu "bħala oġġett tas-sess". Dr Xuereb jgħidilna li l-isfruttament ta' nies vulnerabbli meta jkunu sfurzati jbigħu ġisimhom għall-flus, iwassal għal problemi ta' saħħa mentali serji, tant li jkun hemm min jasal ikollu ħsibijiet li jtemm ħajtu u għas-self harm. "Niftakar li meta ġejt lura mill-Ingilterra, kont qiegħed naħdem fi klinika qrib post magħruf għall-prostituzzjoni. Għall-ħabta tad-9.00 ta' filgħaxija, wara din il-klinika, kont inħoss dieqa kbira f'qalbi hekk kif inkun miexi lejn il-karozza. Kont nosserva li almenu ħamsa minn kull 10 nisa u rġiel tat-triq jew kellhom fil-passat, jew kienu għadhom għaddejjin, minn problema ta' saħħa mentali," beda jirrakkonta Dr Xuereb. Kundizzjonijiet psikoloġiċi fost il-prostituti Huwa qal li dawn in-nies ikollhom passat differenti u fil-fatt ibatu minn bosta kundizzjonijiet psikoloġiċi fosthom id-dipressjoni, l-ansjetà, il-Post Traumatic Stress Disorder (PTSD), kif ukoll kienu vittmi ta' abbużi sesswali, psikoloġiċi u anke emozzjonali. "Kont nagħmel ħafna ħin inkellimhom fil-kantunieri tat-toroq ta' dan il-post magħruf u niftakar li dawn il-ħaddiema tat-triq kienu kollha mdejqin. Kienu jistqarru li kienu jagħmlu dan ix-xogħol għax għandhom id-dejn jew għax iridu jieħdu ħsieb lil uliedhom," kompla dan il-psikjatra. Spjega kif ħafna minn dawn il-prostituti jistgħu jkunu minn nazzjonalitajiet differenti jew grupp etniku differenti u l-aktar prevalenza fost dawn il-ħaddiema tas-sess hija l-problema ta' abbuż minn drogi u/jew alkoħol, kif ukoll livell ta' intelliġenza pjuttost baxx. Għafsa ta' qalb oħra għal Dr Xuereb kienet dik meta kien jara lil min iħaddimhom, jiġifieri l- pimps . "Dawn in-nies kienu jkunu wkoll fl-akwata. Rajt b'għajnejja kif litteralment kienu jisforzawhom fix-xogħol u jikkontrollawhom f'kollox. Ovvjament, dan huwa abbuż psikoloġiku," kompla dan il-psikjatra. "Nixtieq qafas legali u li ngħinu lil dawn il-vulnerabbli " Il-Kap tal-Crisis Resolution sostna li l-prostituzzjoni hija fil-fatt pjaga soċjali kbira u li rridu nużaw kull mezz biex ngħinu lil dawn in-nies tat-triq. Saħaq li, "mhux biss nixtieq nara qafas legali biex jissalvagwardja lill-persuni fil-prostituzzjoni, imma wkoll li wieħed jikkonsidra li jgħin nies li huma vulnerabbli b'mod speċjali lill-minorenni u dawk li għandhom problemi ta' saħħa mentali. Dan jista' jsir billi jkun hemm teams apposta li jmorru f'dawn il-postijiet fejn f'Malta, kulħadd xi ftit jew wisq jaf fejn huma u jgħinu lill-prostituti". Mal-prostituzzjoni hemm ukoll assoċjat it-traffikar tal-bniedem, il-pedofelija u l-ħasil tal-flus… Dr Mark Xuereb, Kap tal-Crisis Resolution Malta Dr Xuereb semma' l-POT teams, jiġifieri l-Prostitution Outreach Teams. Dawn diġà jeżistu barra minn Malta u huma ffondati fix-xjenza. Sostna li dawn it-tip ta' gruppi ta' professjonisti jridu jaħdmu id f'id mal-forzi tal-ordni, mas-servizzi tal-emerġenza u anke mal-Crisis Team. "Ma ninsewx li s-suwiċidju huwa fil-fatt wieħed mill-fatturi ta' riskju għall-persuni li jkunu mġiegħla jbigħu ġisimhom. Irridu noqogħdu attenti ħafna għax din hija stigma kbira," wissa l-Kap ta' Crisis Resolution Malta. Huwa kkwota riċerka kbira li saret mill-Professura Beattie li permezz tagħha skoprew li l-istigma li hemm meta persuna tammetti li għandha ħsibijiet suwiċida għax qiegħda tbigħ ġisimha, hija kbira immens. "Allura din hija marda soċjali li wieħed irid jilqagħlha kemm jista' jkun malajr biex nieħdu ħsieb lis-soċjetà tagħna. Dan l-istupru u abbuż fuq in-nisa ma jagħmilx ġieħ għalihom u anke għall-irġiel. Irid ikollna l-mezzi meħtieġa biex nilqalgħulhom," kompla l-psikjatra. Stigma li tista' tiggrava lill-vittma Dr Xuereb jemmen li jekk huma joħorġu fit-triq flimkien mal-POT teams, ikunu jistgħu jaqbdu l-"brimba" u l-"għanqbut" li jkun hemm fiċ-ċentru tal-problema tal-prostituzzjoni bil-għan li din ma tisparpaljax madwar pajjiżna. Huwa qal li din l-istigma tista' wkoll tiggrava lill-vittma li tammetti li għandha tbigħ ġisimha biex tħallas dejn jew biex isostni l-vizzji tagħha. "Hemm bżonn ta' taħriġ, aktar għarfien u qafas leġislattiv, soċjali u psikoloġiku biex ngħinu lil dawn in-nies. Dan għandu jsir b'mod konfidenzjali u b'mod li jkun dinjituż għalihom. Flimkien ma' dawn hemm bżonn ta' protezzjoni biex ikollna soċjetà aħjar," sostna l-psikjatra. Huwa nnota li hija ħasra li f'Malta m'hemmx riċerka li tagħtina idea ta' kemm għandna nies li jipprostitwixxu ruħhom, kif ukoll ma nafux eżattament il-persentaġġi tal-Maltin b'mard differenti. "Jekk ikun hemm din l-informazzjoni aħna nkunu nistgħu nużaw b'mod aħjar u speċifiku r-risorżi tagħna ħalli nkunu nistgħu ngħinu aktar lil dawn in-nies". Il-Kap tal-Crisis Team fakkar li mal-prostituzzjoni hemm ukoll assoċjati t-traffikar tal-bniedem, il-pedofelija u l-ħasil tal-flus. "Jiġifieri hawn qisu għandek il-brimba u l-għanqbut li jġemma' dawn il-vizzji soċjali. Intemm billi ngħid li m'għandniex niġġudikaw lil dawn in-nies għax għandhom bżonn l-għajnuna u jekk hemm xi ħadd li verament iħossu li qiegħed f'kantuniera jew sfurzat fil-prostituzzjoni, il-messaġġ tiegħi huwa biex dawn in-nies imorru għall-għajnuna. F'każ li hemm min għandu ħsibijiet ta' suwiċidju jew self harm, importanti li jkellem lilna wkoll," temm Dr Mark Xuereb.